#JouMenseMyMense saam met SPAR – Op pad… - GROOTfm 90.5
Rudi se grootste droom vir sy kinders is dat hulle nooit dit sal ervaar wat hy moes ervaar het nie. Dat hulle nie dit sal sien wat hy gesien het in sy 29-jaar op aarde nie.
GROOTfm 90.5 kon vir Rudi, sy verloofde en kinders 'n R2 000 spar geskenkbewys bring. Ook 'n R2 000 elektrisiteit-koepon. Verder bid, glo en vertrou ons vir 'n uitkoms vir die gesin rakende hulp met 'n voertuig. Indien Rudi 'n voertuig vir ongeveer R40 000 kan vind, sal ons ook 'n bydrae van R20 000 kan maak ten bate van die transaksie.
'n Keerpunt is moontlik, want vir God is NIKS onmoontlik nie! Rudi, jy het vir lank grondpad geloop, en nou, 'n lang pad. 'n Lang en nou pad met elke tree 'n opoffering vir jou geliefdes, en vir jouself. Ter wille van die oorwinningspad waarop ons Vader jou stuur. 'n Pad waarvoor Hy jou toegerus het, en sal bly toerus. Ons vertrou saam met jou dat hierdie 'toerusting' in die vorm van 'n wonderwerk sal kom. Dat Hy jou sal bly oorweldig met Sy teenwoordigheid, en dat jy elke oggend daaraan herinner sal word dat Hy jou nog nooit verlaat het nie. Dat Hy daar was toe jy alleen en koud en gebroke was. Toe, was Hy net so lief vir jou soos die dag wat Hy Sy asem in jou ingeblaas het, net so lief soos Hy vandag vir jou is. Mag hierdie pad wat jy loop, en hopelik binnekort ry, geplavei wees met Sy goedheid en guns, soos dit eintlik nog altyd was. Die verskil, nou kan jy dit sien. Dankie Rudi dat jy kwesbaar genoeg was om hierdie keerpunt met ons te deel. Liewe Rudi, jy is op die pad, op pad…